|  |
| --- |
| Næringsminister Cecilie Myrseth |
| Deres ref: . | Vår ref: HK/JØ | Dato: 28.01.2025 |

# Akademikernes innspill til statsbudsjettet 2026

Draghi-rapporten slår alarm om Europas manglende konkurransekraft og innovasjonsevne sammenlignet med Kina og USA. Perioden med rask økning i verdenshandelen synes å være over, og europeiske selskaper møter hardere konkurranse og dårligere markedsadgang. Dette forsterkes av økte geopolitiske spenninger og en akselererende teknologisk utvikling. Mario Draghis oppskrift for Europa er en satsing på banebrytende forskning, en felles plan for dekarbonisering og konkurransekraft, og en koordinert satsing på sikkerhet og beredskap.

Norge er i samme båt som Europa. Perspektivmeldingen viser den svake produktivitetsveksten Norge har hatt over tid og tar til orde for å fremme omstilling og innovasjon. Et mer kunnskapsintensivt næringsliv er på lengre sikt avgjørende for å lykkes med klimaomstillingen, øke produktiviteten og sikre velferdsstaten fremover. Dette slår regjeringen også fast i sin strategi for å øke næringslivets investeringer i FoU.

Vi må, som Europa, investere mer i FoU. Samtidig må vi utvikle kapital- og investormiljøer som har insentiver og muligheter til å investere i unge, lovende kunnskapsbedrifter. En forbedret opsjonsskatteordning er et steg på veien, men manglende kapital til å vokse og skalere er en stor utfordring som vi må ta på alvor. Fortsatt prioritering og finansiering av Virkemiddelapparatet 2.0 er viktig for å gi flere aktører enkel tilgang slik at de kan styrke verdiskapingen og skape arbeidsplasser.

På Næringsdepartementets område mener Akademikerne at følgende må prioriteres i budsjettet for 2026:

**Opptrappingsplan for FoU**

I *Langtidsplanen for forskning og høyere utdanning* ligger 3 prosent-målet for norsk forskning fast, hvorav næringslivets andel skal utgjøre 2 prosent. Tre av de fire siste årene har statlige bevilgninger til FoU hatt en realnedgang. FoU-bevilgningenes andel av samlede utgifter over statsbudsjettet utgjør i 2025 3,68 prosent. Det er den laveste andelen siden 2005, [ifølge NIFUs statsbudsjettanalyse.](https://nifu.brage.unit.no/nifu-xmlui/bitstream/handle/11250/3166076/NIFU-innsikt2024-12.pdf?sequence=5&isAllowed=y)

For Norges fremtidige verdiskaping og omstillingsevne er viktig at vi ikke havner bakpå. Vi må ta Draghi-rapportens advarsler på alvor og øke offentlige investeringer i FoU vesentlig, målrettet og planmessig, slik at det utløser mer private investeringer og bidrar til å møte omstillingsutfordringene Norge står overfor.

**Akademikerne ber regjeringen**

* **legge frem en plan for opptrapping av offentlige FoU-investeringer til 1,25 prosent av BNP over de neste fem årene. En betydelig del av veksten bør skje gjennom Forskningsrådets konkurransearenaer.**

**Styrk den næringsrettede forskningen i Forskningsrådet**

*Programkategori 17.20, kap. 920, post 70*

NILUs evaluering av langtidsplanen for forskning og høyere utdanning viser at bevilgninger gjennom Forskningsrådet bidrar til økt forskningskvalitet og risikoavlastning for næringslivets forskningsinvesteringer. Det er derfor bekymringsfullt at Forskningsrådets andel av FoU over statsbudsjettet har sunket fra 27 prosent i 2018 til 23 prosent i 2023.[[1]](#footnote-2)

Det er et stort potensial for å øke omstillingstakten og forskerkompetansen i norsk næringsliv dersom man utnytter den store og økende interessen for Forskningsrådets virkemidler. Eksempelvis mener Akademikerne disse virkemidlene kan styrkes betydelig uten at det går utover kvaliteten i prosjektene:

* **Innovasjonsprosjekter i næringslivet (IPN)**. Stor interesse fra næringslivet og høy kvalitet på søknadene. NFR mottok 195 søknader i 2023 og 285 i 2024. 2/3 av søknadene vurdert som støtteverdige (dvs. karakter ≥ 5,0 av 7) i 2023. Samtidig mottok kun én av fem støtte.
* **Nærings-ph.d.-ordningen**. Ordningen er populær, og mange gode søknader avslås. En styrking av ordningen vil fremme forskerkompetansen i næringslivet.
* **KI-sentre.** Forskningsrådet har mottatt 50 søknader, mens det kun er midler til 4-6 KI-sentre på årets budsjett. Flere bør realiseres.
* **Grønn plattform.** Det bør gis rom for nye utlysninger i 2026 som akselererer fremveksten av nytt kunnskapsintensivt næringsliv og nye grønne verdikjeder.

**Akademikerne ber regjeringen**

* **øke tilskuddet til næringsrettet forskning med 1,5 milliarder kroner. Bevilgningene bør inngå i opptrappingsplanen for FoU**

**Trapp opp grunnbevilgningen til de teknisk-industrielle instituttene**

*Programkategori 17.20, kap. 920, post 71*

Instituttsektoren har helt siden andre verdenskrig vært viktig for teknologisk utvikling og konkurransekraft til norsk næringsliv. Norske forskningsinstitutter har betydelig lavere grunnbevilgning enn tilsvarende institutter ellers i Europa. Særlig gjelder det de teknisk-industrielle der grunnfinansieringen (inkl. Retur-EU) kun utgjør 11 prosent av inntektene.

Den lave grunnfinansieringen gjør at instituttsektoren har sin oppmerksomhet primært mot det etablerte næringslivet. Med høyere grunnbevilgning vil instituttene i større grad kunne bidra til å utvikle nytt næringsliv som er nødvendig for å møte de omstillingsbehovene vi står ovenfor.

Grunnbevilgningen til de teknisk-industrielle instituttene bør trappes opp over en femårsperiode til et nivå tilsvarende ca. 15 prosent av deres årlige inntekter. For 2026 ber vi om at

grunnbevilgningen til de teknisk-industrielle instituttene økes med 80 millioner. Dette vil bidra til å styrke norsk næringslivs konkurransekraft og bærekraftige utvikling.

**Akademikerne ber regjeringen**

* **øke grunnbevilgningen til de teknisk-industrielle forskningsinstituttene med 80 millioner kroner i 2026**

**Tiltakspakke for stiftelser som investerer i FoU**

Norge skiller seg fra mange andre land vi sammenligner oss med, i det vi har få private fond og stiftelser som støtter FoU. Eksempelvis investerer Wallenberg-stiftelsen i Sverige 80 prosent av utbyttet i grunnforskning, mens Novo Nordisk Foundation i Danmark om lag er like store som Norges Forskningsråd i Norge.

NIFU og Oslo Economics pekte i en rapport for Norges Forskningsråd i 2023 på tiltak som kan bidra til etableringer av flere av forskningsstiftelser i Norge og tiltak som vil gjøre det mer attraktivt å investere i stiftelser.

**Akademikerne ber regjeringen**

* **legge fram en tiltakspakke for hvordan man bedre kan legge til rette for flere forskningsstiftelser i Norge**

**Klyngeprogrammet Norwegian Innovation Clusters må styrkes**

*Programkategori 17.20, kap. 2421, post 71*

Det reviderte klyngeprogrammet Norwegian Innovation Clusters (NIC) skal bidra til verdiskaping i næringslivet. Klyngeprogrammets skal være en avlaster for risiko knyttet til utforsking og innovasjon og øke verdiskapingen til medlemsbedriftene. Programmet skal forsterke klyngenes rolle som tilrettelegger for nyskaping, grønn omstilling og langsiktig vekst og koble næringslivet tettere til FoU og kompetanse- og utdanningsmiljøer.

Klyngeprogrammene har fått budsjettkutt de siste årene og vært gjenstand for evalueringer. Akademikerne er opptatt av at klyngeprogrammet målrettet bidrar til et mer kunnskapsintensivt og innovativt næringsliv. Når et revidert program er på plass er det viktig at dette møter behovene i norsk næringsliv, løfter fram nye innovative miljøer og legger til rette for sterke og konkurransedyktige kunnskapsmiljøer.

**Akademikerne ber regjeringen**

* **øke investeringene i klyngeprogrammet Norwegian Innovation Clusters**

 **Tilgang til kapital i tidligfase**

*Programkategori 17.40, kap. 920, post 70*

Mange etablerere opplever ofte at det er krevende å oppnå kapitaltilgang. Mangelen på risikovillig investeringskapital gir seg spesielt utslag tidlig i bedrifters liv, i oppstartsfasen. Denne perioden er ofte preget av «dødens dal», med utgifter som er større enn inntektene.

Det er fortsatt utfordringer knyttet til tilgang på kapital for tidligfasebedrifter. Økt statlig støtte er nødvendig for å sikre at innovative oppstartsbedrifter får den finansieringen de trenger for å vokse og utvikle seg.

**Akademikerne ber regjeringen**

* **innføre positive skatteincentiver der man får skattefradrag ved investering i oppstartsvirksomheter, og slik lette kapitaltilgang**
* **styrke Investinors såkorn- og presåkornfond med friske midler**

**Fremme innovative offentlige anskaffelser**

*Programkategori 17.10, kap. 900, post 81*

Offentlig sektor kjøper inn varer og tjenester for 740 milliarder kroner årlig. Offentlige anskaffelser må etterspørre innovasjon og stille høye krav (for eksempel på klimaområdet). Dette kan bidra til å skape et hjemmemarked for virksomheter som har et internasjonalt marked. Det forutsetter at anskaffelseskompetansen styrkes, ikke minst i kommunene.

Offentlige innkjøp må skje gjennom forhandlingsløsninger som i større grad baseres på tidlig dialog mellom offentlige innkjøpere og private leverandører for å bedre kunne identifisere nye og innovative produkter og løsninger. Forskning og utvikling må vektlegges i en helhetlig vurdering av anbud.

I regjeringens strategi for å øke private investeringer i FoU vektlegges innovative offentlige anskaffelser som tiltak for å fremme økt FoU i næringslivet. Strategien må følges opp. Leverandørutviklingsprogrammet (LUP) er et viktig virkemiddel. LUP bør innrettes mer mot oppstartsselskaper og mot å styrke private investeringer i FoU gjennom innovative anskaffelser.

**Akademikerne ber regjeringen**

* **styrke LUPs arbeid med innovative offentlige anskaffelser som stimulerer bedriftenes investeringer i FoU.**
* **styrke bestillerkompetansen i stat og kommune for å sikre at offentlige anskaffelser etterspør FoU og innovasjon.**

## Fremme deltakelse i Programmet for et digitalt Europa (DIGITAL)

*Programkategori 01.40, Kap. 1542 post 71*

Ny teknologi og anvendelsen av ny teknologi bidrar til verdiskaping og økt produktivitet i alle sektorer og til den grønne omstillingen. Statsbudsjettet må støtte opp om dette.

Norsk deltakelse i programmet DIGITAL (2021-27) gir norske virksomheter mulighet til å samarbeide med solide fagmiljøer i Europa om digitale teknologier og innovasjon i offentlig sektor og næringslivet. DIGITALs satsingsområder er blant annet tungregning, kunstig intelligens, cybersikkerhet; avansert digital kompetanse og bruk av digitale teknologier og programmet understøtter Europas grønne giv. Norge betaler en inngangsbillett på nær to milliarder kroner over sju år – 300 millioner kroner per år – for å delta i programmet.

Flere av satsingene innenfor DIGITAL krever medfinansiering. Virksomheter fra EU-medlemsland kan bruke egne nasjonale ordninger eller EU-fond for å sikre dette. Norske virksomheter har ikke tilgang til disse. En medfinansieringsordning som dekker inn noe av gapet mellom EUs finansiering og deltakernes faktiske kostnader vil redusere risiko for norske virksomheter utløse private investeringer som gir innovasjon, grønn omstilling og konkurransekraft.

**Akademikerne ber regjeringen**

* **sette av 80 millioner kroner til etableringen av en nasjonal medfinansieringsordning for å mobilisere til norsk deltakelse i DIGITAL**

Med vennlig hilsen
**Akademikerne**

Lise Lyngsnes Randeberg

*Leder*

1. F4.2ab Indikatorrapporten. [figurer-og-tabeller-2023-kap-4-2.xlsx](https://view.officeapps.live.com/op/view.aspx?src=https%3A%2F%2Fwww.forskningsradet.no%2Fcontentassets%2F84ad0056d7b84e819575062f4cdfd9a9%2Ffigurer-og-tabeller-2023-kap-4-2.xlsx&wdOrigin=BROWSELINK) [↑](#footnote-ref-2)